19.		Dohoda rozvedených manželov o ďalšom nájme bytu
			(§ 705 ods. 1 ObZ)
Čl. I
Účastníci dohody
Linda Krivá, rod. Líšková, nar. ........................, r. č. .........................., trvale bytom Žilina, Jaseňová ul. č. 21
a
Imrich Krivý, nar. .............................., r. č. ........................................, trvale bytom Žilina, Jaseňová ul. č. 21
(ďalej len „účastníci dohody“)
Čl. II
Manželstvo účastníkov dohody bolo rozvedené rozsudkom Okresného súdu Žilina č. k. 12 C 568/2022 zo dňa 10. 5. 2022, právoplatného a vykonateľného dňom 16. 6. 2022.
Čl. III
Dňom podpisu tejto dohody
zaniká
právo nájmu k bytu č. 8, nachádzajúcom sa v obytnom dome č. s. 1621 (ďalej len „dom“) na Jaseňovej ul. v Žiline, vo vchode č. 3, na II. poschodí, ktorý pozostáva z troch izieb, kuchyne a príslušenstva (ďalej len „byt“).
Čl. IV
Účastníci dohody sa dohodli, že byt bude ďalej užívať ako výlučná nájomníčka Linda Krivá.
Čl. V
Linda Krivá sa zaväzuje zabezpečiť Imrichovi Krivému náhradný jednoizbový byt v Žiline.
Imrich Krivý sa zaväzuje byt vypratať a odovzdať ho Linde Krivej do 15 dní po zabezpečení náhradného jednoizbového bytu v Žiline.
Čl. VI
Účastníci dohody s jej obsahom súhlasia a na znak tohto súhlasu ju vlastnoručne podpisujú.
V Žiline 25. 8. 2023
				Linda Krivá	Imrich Krivý
Poznámka
Dohoda si vyžaduje písomnú formu.
Jej znenie upravuje riešenie vzťahov po právoplatnom rozvode manželstva, pretože za trvania manželstva nie je možné zrušiť spoločný nájom bytu manželmi, rozhodnutím súdu, ani zmluvne.
O ďalšom nájme bytu po rozvode môže rozhodnúť aj súd, avšak uzavretie tejto dohody vylučuje možnosť obrátiť sa na súd s návrhom na rozhodnutie o ďalšom nájme bytu. Ten rozvedený manžel, ktorý má podľa dohody užívať byt ako výlučný nájomca, sa však môže v prípade nesplnenia dohody domáhať žalobou na súde jej splnenia proti druhému rozvedenému manželovi. Pri rozhodovaní o ďalšom nájme bytu si však musia byť bývalí manželia vedomí skutočnosti, že súd vezme zreteľ najmä na záujmy maloletých detí a stanovisko prenajímateľa.
Z dohody musí byť zrejmé najmä, ktorý z rozvedených manželov bude byt užívať ako výlučný nájomca a ktorý je povinný sa z bytu odsťahovať za podmienok dohodnutých v dohode.